作者：李曾伯
词牌/韵律：沁园春

paragraphs: 鸿禧主人，一闲半年，未尝厌闲。
谓有溪可钓，有田可秣，有兰堪佩，有菊堪餐。
羽檄秋风，胡笳夜月，多少勋名留汉关。
如今且，效樽罍北海，歌舞东山。
门前。
咫尺长安。
但只恐纶音催禁班。
把鹭鬓数茎，更因民白，鸥心一片，犹为君丹。
蓝绶儿痴，彩衣家庆，倦羽伶俜江汉还。
春光小，看庭苇岁岁，一笑梅间。